AOT เปิดพื้นที่อาคารผู้โดยสารสนามบินภูเก็ตเพิ่ม รองรับผู้ใช้บริการช่วงสงกรานต์พุ่ง 16.8%
AOT เปิดพื้นที่อาคารผู้โดยสารสนามบินภูเก็ตเพิ่ม หวังลดความแออัด คาดผู้ใช้บริการช่วงสงกรานต์พุ่ง 16.8%
5 เม.ย. 2561

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า ตามที่ ทอท.ได้ดำเนินการปรับปรุงอาคารผู้โดยสารภายในประเทศ (ด้านทิศเหนือ) ท่าอากาศยานภูเก็ต (ทภก.) นั้น ที่ผ่านมา ทอท.ได้ทยอยเปิดพื้นที่บางส่วนที่มีการปรับปรุงแล้ว เพื่อเป็นการบรรเทาความแออัดภายในอาคารผู้โดยสาร
โดยเมื่อวันที่ 16 มีนาคม 2561 ทอท.ได้เปิดให้บริการพื้นที่ชั้น 2 บริเวณประตูทางออกขึ้นเครื่อง (Boarding Gate) หมายเลข 6-7 ซึ่งเป็น Contact Gate พื้นที่ประมาณ 600 ตารางเมตร ทำให้มีพื้นที่ในการให้บริการผู้โดยสารเพิ่มขึ้นนั้น
ทั้งนี้เพื่อเป็นการอำนวยความสะดวกให้แก่ผู้โดยสารที่จะมาใช้บริการ ทภก.ในช่วงเทศกาลสงกรานต์ ซึ่ง ทอท.คาดว่าช่วงระหว่างวันที่ 11-17 เมษายน 2561 จะมีผู้โดยสารประมาณ 393,900 คน หรือเฉลี่ยประมาณ 56,300 คนต่อวัน เพิ่มขึ้น 16.8% ดังนั้นตั้งแต่วันที่ 5 เมษายน 2561 ทอท.ได้เปิดให้บริการพื้นที่เพิ่มเติมอีก 5,550 ตารางเมตร ประกอบด้วย พื้นที่ชั้น 2 บริเวณห้องโถงพักคอยผู้โดยสารขาออกภายในประเทศ ประมาณ 3,000 ตารางเมตร พร้อมสิ่งอำนวยความสะดวกและห้องน้ำที่เพิ่มขึ้น
นอกจากนี้ยังเปิดพื้นที่ชั้น 1 บริเวณห้องโถงผู้โดยสารขาเข้าภายในประเทศให้บริการผู้โดยสารที่ใช้ Bus Gate พื้นที่ประมาณ 2,550 ตารางเมตร และเปิดใช้สายพานรับสัมภาระผู้โดยสารขาเข้าเพิ่มขึ้นอีก 1 เส้น จากเดิมที่มีเพียง 2 เส้น รวมเป็น 3 เส้น ซึ่งจะทำให้ผู้โดยสารได้รับกระเป๋ารวดเร็วขึ้น ตลอดจนลดความแออัดบริเวณดังกล่าว
โดยในเดือนพฤษภาคม 2561 ทภก.จะเปิดพื้นที่เพิ่มเติมอีกประมาณ 350 ตารางเมตร ซึ่งเป็นพื้นที่ในส่วนของการตรวจค้นสัมภาระติดตัวขึ้นอากาศยาน ซึ่งจะสามารถติดตั้งเครื่องเอ็กซเรย์ได้เพิ่มขึ้น สำหรับการปรับปรุงพื้นที่อาคารผู้โดยสารภายในประเทศ ทภก. (ทิศเหนือ) ทอท.คาดว่าจะแล้วเสร็จสมบูรณ์ และสามารถเปิดให้บริการได้อย่างเป็นทางการในเดือนมิถุนายน 2561